ไทยและกัมพูชา ยืนยันส่งเสริมความสัมพันธ์และความร่วมมือระหว่างกันอย่างต่อเนื่อง
นายอูก ซอร์พวน เอกอัครราชทูตราชอาณาจักรกัมพูชาประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่ออำลาในโอกาสพ้นหน้าที่ โดยเอกอัครราชทูตกัมพูชาฯ กล่าวถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้ทรงหายจากพระอาการประชวรโดยเร็ว พร้อมฝากคำอวยพรปีใหม่จากนายกรัฐมนตรีกัมพูชามายังนายกรัฐมนตรี รัฐบาล และประชาชนชาวไทยให้มีความสุขในช่วงปีใหม่ ขณะที่ นายกรัฐมนตรี ได้อวยพรปีใหม่ไปยังนายกรัฐมนตรีของกัมพูชา ภริยา และประชาชนชาวกัมพูชา ให้มีความสุข สุขภาพแข็งแรงและเจริญรุ่งเรืองในช่วงปีใหม่และตลอดปี พ.ศ. 2566โอกาสนี้ ทั้งสองฝ่ายยังหารือถึงความร่วมมือด้านต่างๆ ระหว่างกัน ทั้งเศรษฐกิจ ความเชื่อมโยง แรงงาน การแก้ปัญหาขบวนการหลอกลวงทางโทรศัพท์ข้ามชาติ การเก็บกู้ทุ่นระเบิดเพื่อมนุษยธรรม การเป็นเจ้าภาพจัดงาน Expo 2028 Phuket ในช่วงท้าย นายกรัฐมนตรี อวยพรเอกอัครราชทูตกัมพูชาฯ ให้ประสบความสำเร็จในงานที่จะได้รับมอบหมายเมื่อเดินทางกลับประเทศ โดยขอให้นึกถึงไทยว่าเป็นเสมือนบ้านหลังที่สอง สามารถกลับมาเยี่ยมเยือนได้เสมอ พร้อมหวังว่าเอกอัครราชทูตกัมพูชาฯ คนใหม่ จะสานต่อการทำงานและกระชับความร่วมมือระหว่างทั้งสองประเทศต่อไป